SKRIFTLIG FORESPØRGSEL P-3237/00

af Wilhelm Piecyk (PSE) til Kommissionen

(12. oktober 2000)

Om: Konkurrencefordrejninger inden for den europæiske godstransport

Som reaktion på de forhøjede benzinpriser, navnlig for diesel, og de omfattende protester fra lastbilchauffører har nogle medlemsstater set sig foranlediget til at give efter for transporterhvervets krav og love finansielle lettelser af forskellig art. Disse foranstaltninger række fra en sænkning af afgiften på mineralsk olie, finansielle restitutioner pr. liter diesel til delvis refundering af motorvejsafgifter eller tilskud til sænkning af forsikringspræmierne.

Med disse foranstaltninger opstår betydelige konkurrencefordrejninger inden for den liberaliserede lastbiltransport, der er i modstrid med bestræbelserne om faire konkurrencebetingelser på det indre marked, og som giver anledning til mistanke om, at der ved foranstaltningerne er tale om statsstøtte, som ikke er forenelig med fællesskabsretten.

Jeg spørger derfor Kommissionen:

1. Er Kommissionen af den opfattelse, at den nationale enegang inden for lastbiltransporten kan bringes i overensstemmelse med nødvendigheden af en stærkere koordinering af medlemsstaternes økonomiske politik efter indførelsen af euroen?

2. Er Kommissionen af den opfattelse, at de udligningsforanstaltninger til aflastning af de nationale transporterhverv, der er planlagt i Frankrig, Belgien, Nederlandene og Italien, er forenelig med fællesskabsretten?

3. Er Kommissionen rede til, hvad angår disse foranstaltninger, i givet fald at indlede en traktatovertrædelsesprocedure mod disse medlemsstater?

4. Hvad agter Kommissionen at gøre for også inden for lastbiltransporten at sørge for en tilnærmelse af konkurrencebetingelserne, hvilket bliver endnu mere påkrævet med indførelsen af euroen, og at forhindre national enegang?

Svar afgivet på Kommissionens vegne af Loyola de Palacio

(29. november 2000)

1. Kommissionen er klar over, at den er forpligtet til at sikre sammenhæng i og samordning af nationale foranstaltninger som led i den fælles transportpolitik. Den følger derfor på nærmeste hold den seneste tids udvikling i alle medlemsstaterne. Dog må den, inden den træffer beslutning om, hvorvidt de nationale initiativer er forenelige med fællesskabslovgivningen, have indhentet fuldstændige og pålidelige oplysninger herom.

2. Følgelig har Kommissionen allerede anmodet følgende lande: Belgien, Spanien, Frankrig, Italien samt Nederlandene om at indgive omfattende informationer om alle de relevante nationale foranstaltninger, der er truffet (eller planlagt), med henblik på at gå i gang med en detaljeret analyse og vurdering heraf. Kommissionen udsender ligeledes skrivelser til de øvrige medlemsstater med anmodning om lignende oplysninger.

3. Såfremt Kommissionen konkluderer, at de pågældende nationale foranstaltninger er i modstrid med fællesskabsretten, herunder navnlig bestemmelserne om statsstøtte, vil den følge den passende procedure som fastsat i EF-traktaten.

4. Kommissionen holder løbende øje med medlemsstaternes aktiviteter for at sikre, at rimelige konkurrencevilkår opretholdes og yderligere udbygges, samt at fællesskabslovgivningen overholdes. I forbindelse hermed har Kommissionen allerede fremsat en række forslag vedrørende styrkelse af håndhævelsen i praksis af de sociale bestemmelser om vejstransport.

Desuden bør det bemærkes, at Kommissionens forslag til Rådets direktiv om omstrukturering af EF-bestemmelserne for beskatning af energiprodukter(1), som stadig er til behandling i Rådet, sigter mod at forbedre det indre markeds funktion ved hjælp af en konvergens af punktafgifterne på energiprodukter. En sådan konvergens må ventes at ville føre til rimeligere konkurrencevilkår medlemsstaterne imellem.

(1) EFT C 139 af 6.5.1997.